Odd Eidner

**Odd Eidner** (født 1956) er en norsk prest, forfatter og foredragsholder, oppvokst i Steigen. Han er særlig kjent for sitt arbeid med sorg- og krisearbeid, og har skrevet flere bøker om tap, livsmestring og håp. 

#### Utdanning og tidlig prestetjeneste

Eidner studerte teologi ved Menighetsfakultetet og Det teologiske fakultet ved Universitetet i Oslo, og ble cand.theol. Han ble ordinert til prest i 1986, og hadde sin første stilling som feltprest ved Gardermoen flystasjon. Året etter ble han sokneprest i Dønna.

I 1995 flyttet han til Bodø, der han i tre år var stasjonsprest ved Bodø hovedflystasjon. I 1998 ble han rådgiver ved Sør-Hålogaland bispedømmekontor, og i 2006 prostiprest i Bodø domprosti – en stilling han hadde frem til 2025. Som prostiprest betjente han flere sokn i Nordland (Meløy, Gildeskål, Bodø, Værøy og Røst)

#### Sorg- og krisearbeid

Eidner har videreutdanning innen kirkelig tjeneste ved kriser og katastrofer, og har vært engasjert i sorgarbeid gjennom hele sin prestetjeneste. Han har ledet sorggrupper, vært medlem av Bodø kommunes kriseteam, og hatt rådgivningsoppdrag for politiet i Nordland.
Han var fylkesleder i organisasjonen LEVE Nordland i 13 år, og mottok ildsjelprisen fra LEVE for sitt arbeid for etterlatte etter selvmord.

I 2025 deltok Eidner i dokumentarfilmen Ingen å miste, regissert av Leif Larssen og produsert av Deadline. Filmen tematiserer selvmord og forebygging, med særlig fokus på menn. Eidner har en sentral rolle som prest og formidler, og bidrar med egne erfaringer som etterlatt forelder. Filmen gir et nært innblikk i livene til mennesker som er berørt av selvmord, og søker å skape forståelse og åpne for en offentlig samtale om temaet. Dokumentaren har også medvirkning fra blant andre Maud Angelica Behn og Dag Erik Pedersen.

#### Kultur- og medievirksomhet

Eidner er kjent som andaktsholder på NRK P1, der han i 15 år har hatt faste radioandakter. Han har også deltatt i portrettprogrammer og dokumentarer på NRK.
Gjennom konseptet Ord og toner har han kombinert foredrag og musikkopplevelser sammen med ulike artister. 

Eidner er en etterspurt foredragsholder med over 20 års erfaring, særlig innen temaene sorg, livsmestring og håp, og har blant annet holdt flere foredrag sammen med programleder Solveig Kloppen.

Han har også vært medskaper og programleder i podkasten Valle og Eidner, fin imella ælingan, som produseres fra Sør-Hålogaland bispedømmes studio i Bodø. Podkasten er en samtaleserie der Eidner sammen med biskop Svein Valle tar opp livets opp- og nedturer, og inviterer gjester til samtaler om eksistensielle og til tider krevende spørsmål.

## Forfatterskap
Eidner har utgitt syv bøker, der han reflekterer over sorg, livets utfordringer og tro gjennom personlige fortellinger og andaktsrefleksjoner. Flere av bøkene inngår i det som omtales som «trilogien om håp, sorg og glede», og det siste verket, Kunsten å leve – med sorgen som bakteppe (2019), bygger videre på hans tidligere erfaringer og tekster.

### Bibliografi
 

* *Den doble sorgen – presten som mistet to barn og troen på Gud* (2006) 
* *Den doble gleden* (2010
* *Det doble håpet* (2016) 
* *Huset med de mange rom* (2018)    
* *Kunsten å leve – med sorgen som bakteppe* (2019) 
* *Nye perspektiver på selvmord* (2021)
* *Sareptas krukke – bibelske ord og uttrykk i norsk dagligtale* (2025)

#### Utmerkelser

Ildsjelprisen fra organisasjonen LEVE.

Årets Nordlending 2025 

Vinner av Petter Dass-prisen 2025 

## Referanser